Laat sy Liefde jou Lei: Twyfel jy soms? - www.bybelkennis.co.za
by Mitch Kalp · Published 03/10/2012 · Updated 28/09/2014
Laat sy Liefde jou Lei: Twyfel jy soms? – Milanie Vosloo
Wie van ons kan regtig verstaan hoe God dink?… Romeine 11:34
Dis nie vreemd dat gelowiges – selfs ernstige kinders van God – met tye twyfel nie! Dit mag dalk selfs gebeur dat ons, soos ons meer van God en ander gelowe weet, juis meer wonder oor hoe dinge werk en wat dan nou waarheid is.
Juis omdat ons God met hart én verstand lief het, is dit normaal om soms op intellektuele vlak met vrae en antwoorde oor geloof en God te stoei.
Theo Geyser sê hierop egter dat ons moet onthou dat daar 'n groot verskil tussen gesonde en ongesonde twyfel is. Ongesonde twyfel is dikwels 'n verskoning vir 'n klomp ander dinge en ontstaan meestal uit onkunde of 'n gebrek aan kennis. Gesonde twyfel daarenteen is 'n sóéktog: 'n aanhoudende soeke na antwoorde oor die verskillende idees oor God, oor sy wil en oor die manier hoe Hy in ons lewens werk. Met hierdie soeke is niks verkeerd nie, want dis dikwels 'n groeiproses waardeur ons van baba-gelowiges tot volwasse geloofsmense groei, en waarmee ons sal aanhou totdat ons eendag van aangesig tot aangesig voor die ewige Waarheid staan.
Moet nooit ophou om God te soek nie. Selfs nie wanneer jy twyfel nie. Blý op jou knieё, bestudeer sy Woord en hóór hoe sy Gees in jou hart werk. God sélf gee op sy manier antwoorde aan twyfelmense … wanneer ons gereed is daarvoor.